Baskó

Baskó egy település Borsod-Abaúj-Zemplén vármegye Gönci járásában.

Fekvése 
A Zempléni-hegység középső részén helyezkedik el, a megyeszékhely Miskolctól bő 60 kilométerre keletre, a legközelebbi várostól, Abaújszántótól mintegy 16 kilométerre északkeletre. Erdőkkel borított külterületén, főleg a falutól északra aránylag komolyabb hegyek magasodnak: határszéle közelében legalább négy olyan hegycsúcs található, amely 650-700 méter közti magasságig emelkedik.

A közvetlen szomszédos települések: észak felől Mogyoróska, kelet felől Erdőhorváti, dél felől Erdőbénye, délnyugat felől Sima és Boldogkőújfalu, nyugat felől Boldogkőváralja, északnyugat felől pedig Arka és Fony.

Megközelítése 
Zsáktelepülés, így közúton csak egy útvonalon érhető el, az Abaújkér-Erdőbénye-Szegilong közt húzódó 3705-ös útról letérve, Sima központján keresztül, a 37 116-os számú mellékúton.

Története 
Baskó és környéke már ősidők óta lakott hely volt, amit a község közelében az 1800-as évekbe talált kőkori maradványok is bizonyítanak. 1388-ban említik először, mint irtásfalut, ekkor a boldogkői várhoz tartozott. Lakói nagyrészt erdőgazdálkodásból éltek.

A 14. században Zsigmond király adományozta a Czudar családnak. A 15–16. században birtokosa Brankovics György szerb despota volt, később a Szapolyaiaké lett, majd a Trautson család szerezte meg, aki ruszin telepesekkel népesítette be az elnéptelenedett, majdnem lakatlanná vált falut.

A 20. század elején Abaúj-Torna vármegye Gönczi járásához tartozott.

Az 1910-es népszámláláskor Baskónak 563 lakosa volt, melyből 83 római katolikus, 472 görögkatolikus volt.

Az utóbbi évtizedekben a település népességszáma egyre csökkent, mára azonban, úgy tűnik, ez a folyamat megállt.

Közélete

Polgármesterei 
 1990–1994: Takács József (független)
 1994–1998: Magyar Erzsébet (független)
 1998–2002: Magyar Erzsébet (Zempléni Településszövetség)
 2002–2006: Hegedűs Szilárd (független)
 2006–2008: Hegedűs Szilárd (független)
 2008–2010: Hegedűs Szilárd (független)
 2010–2014: Hegedűs Szilárd (független)
 2014–2019: Hegedűs Szilárd (független)
 2019-től: Gaburi Imre (független)

A településen 2008. szeptember 13-án időközi polgármester-választást kellett tartani, mert az előző faluvezetőnek a tisztségével összefüggő bűncselekmény miatt megszűnt a polgármesteri jogviszonya. Hegedűs Szilárdot néhány hónappal korábban jogerős bírósági ítéletben marasztalták el, de a közügyektől nem tiltották el, így indulhatott az időközi választáson, amit meg is nyert.

Népesség 
A település népességének változása:

2001-ben a településen a lakosságnak 99%-a magyar, az 1%-a cigány származású volt.

A 2011-es népszámlálás során a lakosok 100%-a magyarnak, 1,8% németnek, 35,5% ruszinnak mondta magát (a kettős identitások miatt a végösszeg nagyobb lehet 100%-nál). A vallási megoszlás a következő volt: római katolikus 6%, református 1,8%, görögkatolikus 91,6% (0,6% nem válaszolt).

Nevezetességek 
 Görögkatolikus temploma, mely 1790-ben épült
 Görögkatolikus kápolna
 Kőrös-hegyi kilátó

Híres emberek 
Itt született 1945-ben Bor István Iván autodidakta grafikus, festő és illusztrátor

Képek

Források 
 Borovszky Samu: Abaúj-Torna vármegye.

Jegyzetek

További információk 
 Baskó község honlapja

Borsod-Abaúj-Zemplén megye települései
Abaúj-Torna vármegye települései